Broj: 711-I-1615-M-175/22-02-24

Zagreb, 08.travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Tatijane Vučetić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Sanje Tomić, direktorice trgovačkog društva Stambeno komunalno gospodarstvo** **d.o.o. za komunalne djelatnosti, upravljanje zgradama i poslovanje nekretninama**,za davanjem mišljenja Povjerenstva, na 166. sjednici, održanoj 08. travnja 2022., daje sljedeće:

**MIŠLJENJE**

1. **Sukladno odredbama ZSSI/21-a, dodatak osnovnoj plaći od 0,5% za svaku navršenu godinu radnog staža direktorici koja je obveznica ZSSI/21-a ne smatra se primitkom dodatne naknade za poslove obnašanja javne dužnosti, već predstavlja čimbenik koji se uzima u obzir prilikom izračuna plaće, na koji ista ima pravo ukoliko je to propisano aktom kojim je regulirano njezino materijalno pravo.**
2. **Ukoliko obveznica Sanja Tomić, uz dužnost direktorice trgovačkog društva Stambeno komunalno gospodarstvo d.o.o. za komunalne djelatnosti, upravljanje zgradama i poslovanje nekretninama, u istom trgovačkom društvu ujedno obavlja i poslove nekog drugog radnog mjesta, može sklopiti aneks ugovora o radu za obavljanje tih poslova te temeljem istog anekesa obavljati te druge poslove i po toj osnovi kao zaposlenica ostvarivati dodatne naknade.**

Obrazloženje

Zahtjev za davanjem mišljenja Povjerenstva podnijela je Sanja Tomić, direktorica trgovačkog društva Stambeno komunalno gospodarstvo d.o.o. za komunalne djelatnosti, upravljanje zgradama i poslovanje nekretninama. U knjigama ulazne pošte Povjerenstva zahtjev je zaprimljen 30. ožujka 2022. pod poslovnim brojem 711-U-3952-M-175/22-01-1, povodom kojeg se vodi predmet broj M-175/22.

Uvidom u registar nadležnog Trgovačkog suda, utvrđeno je da je Grad Ogulin jedini osnivač trgovačkog društva Stambeno komunalno gospodarstvo d.o.o. za komunalne djelatnosti, upravljanje zgradama i poslovanje nekretninama.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a, stoga je Sanja Tomić, direktorica trgovačkog društva Stambeno komunalno gospodarstvo d.o.o. za komunalne djelatnosti, upravljanje zgradama i poslovanje nekretninama obveznica ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica u podnesenom zahtjevu postavlja upit imaju li direktori pravo na isplatu plaće za minuli rad. Također navodi kako od početka mandata direktorice obavlja jedan dio poslova svog starog radnog mjesta u istom društvu u kojem obnaša dužnost direktorice te traži mišljenje Povjerenstva na koji način urediti pitanje plaće i može li se isto regulirati aneksom ugovoru o radu za obavljanje poslova koji nisu u opisu poslova direktora.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima jedinice lokalne i područne (regionalne) samouprave imaju većinski udio, ne mogu uz plaću za obnašanje navedene javne dužnosti, osim ako drugim zakonom nije drukčije propisano, primati i božićnicu, regres za godišnji odmor, dar za dijete, bonus za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i slično jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Međutim, povećanje osnovice plaće za navršene godine radnog staža (dodatak za minuli rad) ne može se smatrati dodatnom naknadom za poslove obnašanja javne dužnosti budući da se radi o jednom od mjerila koji se koristi prilikom izračuna plaće. Također se napominje da navedeni dodatak na plaću nije propisan Zakonom o radu („Narodne novine“ broj 93/14., 127/17., i 98/19.) te je predmet uređenja kolektivnog ugovora, pravilnika o radu, odnosno ugovora o radu.

Stav u pogledu povećanja osnovice plaće za navršene godine radnog staža Povjerenstvo je potvrdilo u Dopuni Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. kojom je povećanje osnovice plaće za navršene godine radnog staža izrijekom utvrđeno kao novčani primitak koji obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primati, jer isti primitak ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.

Nadalje, ako obveznica uz dužnost direktorice trgovačkog društva faktično u istom društvu obavlja poslove nekog drugog radnog mjesta, istabi mogla sklopiti aneks ugovora o radu za obavljanje tih poslova te temeljem tog aneksa u trgovačkom društvu obavljati te druge poslove i po toj osnovi kao zaposlenica ostvarivati dodatne naknade. Međutim, ističe se da Povjerenstvo nije nadležno upućivati obveznike u pogledu načina reguliranja njihovog radno-pravnog statusa te u tome smislu dati obveznici uputu vezano za reguliranje njene plaće.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Sanja Tomić, elektroničkom dostavom
2. Objava na internetskoj stranici Povjerenstva
3. Pismohrana